CELEX: 32015D1310
Language: et
Date: 2015-07-28 00:00:00
Title: Komisjoni rakendusotsus (EL) 2015/1310, 28. juuli 2015, millega muudetakse otsuse 2009/177/EÜ I lisa seoses kogu Horvaatia territooriumile karpkalade herpesviirusest (KHV) vaba staatuse andmisega (EMPs kohaldatav tekst)

30.7.2015   
            
            
               ET
            
            
               Euroopa Liidu Teataja
            
            
               L 200/17
            
         KOMISJONI RAKENDUSOTSUS (EL) 2015/1310,
   28. juuli 2015,
   millega muudetakse otsuse 2009/177/EÜ I lisa seoses kogu Horvaatia territooriumile karpkalade herpesviirusest (KHV) vaba staatuse andmisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 49 lõikeid 1 ja 3,
   ning arvestades järgmist:
   
               (1)
            
            
               Komisjoni otsuses 2009/177/EÜ (2) on esitatud loetelu liikmesriikidest, tsoonidest või piirkondadest, kus kohaldatakse heakskiidetud seire- ja likvideerimisprogramme seoses direktiivi 2006/88/EÜ IV lisa II osas loetletud ühe või mitme mitteeksootilise taudiga. Otsuses 2009/177/EÜ on esitatud ka nende liikmesriikide, tsoonide ja piirkondade loetelu, mis on ühe või mitme sellise taudi suhtes taudivabaks tunnistatud.
            
         
               (2)
            
            
               Otsuse 2009/177/EÜ I lisa C osas on esitatud nende liikmesriikide, tsoonide ja piirkondade loetelu, mis on ühe või mitme sellise taudi suhtes taudivabaks tunnistatud.
            
         
               (3)
            
            
               Horvaatia esitas komisjonile taotluse selle kohta, et kogu Horvaatia territoorium tunnistataks karpkalade herpesviirusest (KHV) vabaks. Horvaatia esitatud teave tõendab, et kooskõlas direktiivi 2006/88/EÜ artikli 49 lõikega 1 vastab Horvaatia kõnealuse direktiivi V lisa I osas sätestatud nõuetele sellise taotluse esitamiseks.
            
         
               (4)
            
            
               Horvaatia poolt komisjonile esitatud lisateabes on näidatud, et Horvaatia on Doonau ja Sava jõgede valglatel sisse seadnud asjakohased puhvertsoonid, et takistada taudi passiivset levimist naaberliikmesriigist või naabruses paiknevast kolmandast riigist, mis ei ole tunnistatud KHV suhtes taudivabaks. Neid valglaid tuleks käsitada naaberriikides esineva KHV epidemioloogilise olukorra alusel kõrge ohutasemega piirkonnana ja seal tuleb korraldada sihipärast seiretegevust vastavalt nõuetele, mis on vastu võetud kooskõlas direktiivi 2006/88/EÜ artikli 49 lõikega 3.
            
         
               (5)
            
            
               Horvaatia esitatud teave näitab, et esitatud taotlus vastab direktiivis 2006/88/EÜ ja otsuses 2009/177/EÜ sätestatud kõigile taudivaba liikmesriigi staatuse saamiseks esitatava taotluse nõuetele. Seega tuleks kogu Horvaatia territoorium tunnistada karpkalade herpesviiruse (KHV) suhtes taudivabaks.
            
         
               (6)
            
            
               Seetõttu tuleks vastavalt muuta otsuse 2009/177/EÜ I lisa C osa.
            
         
               (7)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2009/177/EÜ I lisa C osa muudetakse vastavalt käesoleva otsuse lisale.
   Artikkel 2
   Käesolev otsus on adresseeritud liikmesriikidele.
   
      Brüssel, 28. juuli 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 328, 24.11.2006, lk 14.
   
      (2)  Komisjoni otsus 2009/177/EÜ, 31. oktoober 2008, millega rakendatakse nõukogu direktiivi 2006/88/EÜ seoses seire- ja likvideerimisprogrammide ning liikmesriikide, tsoonide ja piirkondade taudivaba staatusega (ELT L 63, 7.3.2009, lk 15).
   
      LISA
      Otsuse 2009/177/EÜ I lisa C osa karpkalade herpesviirust (KHV) käsitlev rida asendatakse järgmisega:
      
         
                     „Karpkalade herpesviirus (KHV)
                  
                  
                     Horvaatia
                  
                  
                     HR
                  
                  
                     Kogu territoorium
                  
               
                     Iirimaa
                  
                  
                     IE
                  
                  
                     Kogu territoorium
                  
               
                     Ühendkuningriik
                  
                  
                     UK
                  
                  
                     Põhja-Iirimaa territoorium”